TAREKHE YA WANAVYUONI WA ZANZIBAR 


SAYYID AHMAD BIN HUSEIN 
AAL-SHEIKH ABU BAKAR BIN 
SALIM (1313-1385 AH) 


ae 


SAYYID AHMAD BIN HUSEIN BIN AAL-SHEIKH 


Jina lake 


Sayyid Ahmad bin Husein bin Saleh bin Abubakar bin 
Ahmad bin Abubakar Ahmad bin Abubakar bin Abdallah 
bin Salim bin Abdallah bin Ali bin Sheikh Abubakar bin 
Salim Baalawy. 


Kuzaliwa na kulelewa kwake 


Sayyid Ahmad bin Husein amezaliwa Moroni 
(Ngazija) mwaka 1313 Hijria, alililewa huko kisha 
akasafiri kwenda Madagaska akiwa mdogo na baadae 
akafika Zanzibar akiwa na umri wa miaka 19. 


Kusoma kwake 


Alikuja Zanzibar kwa lengo la kusoma elimu za dini 
kwa Mashekhe wa zama hizo lakini baadae akaamua 
kufanya maskani yake hapo hadi kufariki kwake. 


Amesoma kwa Mashekhe wengi lakini zaidi alichota 
elimu kwa Mabwana wafuatao: 


1.Habib Ahmad bin Abubakar bin Sumeit. 

2.Sheikh Abdallah bin Muhammad Bakathir. 
3.Sheikh Said bin Dahman. 


Na alimlazimu zaidi Sheikh Said bin Dahman hadi 


kufariki kwake. 


Tariga na Agida yake 


Alikuwa na Agida ya Ahli Sunna Waljamaah akifuata 
Madhehebu ya Kishaafii na Tariga ya Aal Baalawy. Na 
huu ndio mwenendo wa Wanavyuoni wengi wa 
Zanzibar tokea dahari na ndio hali za Mashekhe zake. 


Hali zake za kila siku 


Pamoja na kuwa alisoma kwa Mashekhe wakubwa 
na kufika daraja ya elimu kubwa kabisa lakini Sayyid 
Ahmad bin Husein hakuwa na darasa zilizokumbukwa 
na aliwaachia Mashekhe wenziwe waongoze Taaluma. 


Sayyid Ahmad alipendelea zaidi njia ya UchaMungu 
kwa kuutumia muda wake mwingi kuleta dhikr, 
mazingira yake yalikuwa ni baina ya nyumbani kwake 
na Msikitini. 


Kila siku alikuwa akiwepo Msikiti Jibril uliopo 
Mkunazini Zanzibar kuanzia adhuhuri kwa mchana 
kutwa akisali Sala zake hapo na kukaa Itikafu kwa 
kusoma nyiradi zake na visomo vyake. Baadae huwepo 
Msikiti wa Mwembetanga (jirani na nyumba yake) 
baina ya Magharibi na Isha na kuongoza nyiradi 
ikiwemo Ratibul Haddad. 


Waislamu wa Zanzibar walimjuwa bwana huyu kwa 
UchaMungu wake hivyo wakimwelekea wapate dua 
zake kwa kila haja zao iwe sawa akiwa kwake nyumbani 
au Msikitini nae hakuwa akimrejesha mtu bila ya 
kumuombea dua. 


Sayyid Ahmad pamoja na kuwepo kwake Msikitini 
muda mrefu lakini pia alikuwa ni mtu wa jamii 
akihudhuria shughuli zote zinazostahiki kuhudhuriwa 
mfano wa maziko, khitma, harusi, hawli na hadhara za 
nyiradi. 


Sayyid Ahmad bin Husein alikuwa na Uradi maalumu 
akiufanya nyumbani kwake kila siku baada ya Sala ya 
Isha wakihudhuria watu makhsusi walio karibu nae na 
hugaiwa maji ya miwa kwa wanaohudhuria. 


Miongoni mwa yaliyokuwa yakisomwa katika uradi 
wa Isha: 


Mara mia moja (100) 4494 - 
Mara mia moja (100) sd & - 


Mara mia moja (100) Aasa lis (le an) lie - 
Kisha huombwa dua - Asili - 


Miongoni mwa waliokuwa wakihudhuria urahi huu: 


1.Sayyid Omar bin Abdallah (Mwenyebaraka). 
2.Sheikh Muhammad bin Salim Baabde. 
3.Bwana Mfaume Seha. 

4.Bwana Ahmed Himidi. 


Imepokewa kutoka kwa waliomlazimu Sayyid 
Ahmad kuwa alipendelea sana anapoomba dua yoyote 
ile basi humalizia na dua maalum pia akiwahimiza watu 
waiombe na kuitolea Ijaza. Dua yenyewe ni: 
poly tj ai s ath AI Au. 
(mara 3) õites!) asi UG - 
(mara 3) cyalivall 3 alu od 13 
olay ANS olay le täius Atay tuyi gle th sell - 
ila ll ya 


Mambo mazuri aliyotuwachia 


Sayyid Ahmad bin Husein pamoja na nyiradi 
nyengine alikuwa akijilazimu zaidi kuusoma Uradi wa 
“Ratibul-Attas" usiku na mchana na kila anapofikwa na 
haja. 


Pia aliupangia uradi huu usomwe kila siku ya 
Alkhamis baada ya Sala ya Alaasiri katika Msikiti Jibril, 
walihudhuria waliokuwa wakimlazimu pamoja na watu 
wa kheri mbalimbali. 


Msikiti Jibril ulikuwa ukinawiri kwa kujaa watu wa 
kila rika katika siku hii ya uradi wa "Ratibul-Attas" na 
ilikuwa ada kugaiwa sadaka kwa yeyote anayetaka 
kutabaruku kutoa sadaka. 


Aliuongoza uradi huu wakati wa uhai wake wote 
kisha akapokewa na waliomfatia baada yake awamu 
kwa awamu hadi kufikia zama hizi pamoja na kuwa 
idadi ya wanaohudhuria ya sasa ni ndogo kulinganisha 
na ilivyokuwa katika zama zake. 


Miongoni mwa waliompokea kuiongoza "Ratibul- 
Attas": 


1.Sayyid Omar bin Abdalla Aal-Sheikh 
2.Sayyid Ahmad bin Yasin. 

3.Sayyid Ahmad bin Abbas Aal- Sheikh. 
4.Sayyid Sheikh Al-Habshy. 

5.Sayyid Muhammad bin Abbas Jamalul-Leyl. 
6.Sayyid Abdurahman bin Sheikh Al-Habshy. 


Nyiradi zinazosomwa Msikiti Jibril Laasiri kwa wiki: 


1.Ratibul-Attas (kila siku ya Alkhamisi). 
2.Hadhra ya Baa-Sawdaan (kila Jumanne). 


1.Ratibul-Attas 


Huu ni Uradi maalumu uliokusanywa na 
Mwanachuoni MchaMungu wa Hadhramout Habib 
Omar bin Abdurrahman bin Agiil Al-Attas bin Salim bin 
Abdallah bin Abdurrahman bin Abdallah bin Sheikh 
Abdurrahman Saggaf. Bwana huyu alifariki tarehe 23 
Rabiul Aakhar 1072 Hijria na kuzikwa katika mji wa 
Hureydha (moja ya miji maarufu Hadhramout). 


Uradi huu husomwa wakati wowote asubuhi na 
mchana na khasa panapotokezea shida, husoma kila 
mtu peke yake na pia husomwa kwa pamoja kama 
unavyosomwa Msikiti Jibril. 


Baadhi ya faida za Uradi huu: 


Uradi huu una Baraka na faida kubwa kwa mwenye 
kushikamana nao khasa asubuhi na jioni. Dhikri 
zilizomo ndani yake ni nzito na zenye kumkinga mtu na 
kila aina ya mabalaa. 


Miongoni mwa faida zake: 


1.Humkinga mtu na shari za aina zote zinazotoka kwa 
wanaadamu, majini, uchawi n.k na huenea kinga hiyo 
umbali wa nyumba 40 kutoka sehemu inaposomwa. 

2.Huondoa khofu iyayotokana na jambo lolote baya. 

3.Hukidhi haja. 

4.Huondoa mikosi na mabalaa. 

5.Husamehewa dhambi. 

6.Hukunjua rizki, huondowa ukame na huondoa dhiki 
za maisha. 

7.Hufanya takhfif ya maradhi. 

8.Huifanya mali iwe salama (kutoibiwa au kuangamia). 

9.Humzidishia mtu umri wake. 

10. Humsababishia mtu kupata "Husnul-Khatima" n.k. 


2. Hadhra ya Baa-Sawdaan. 


Huu ni mkusanyiko wa nyiradi zilizokusanywa na 
Mwanachuoni Mchamungu aliyekuwa mji wa Do'an 

Hadhramout Imam Abdallah bin Ahmad bin Abdallah 
bin Muhammad bin Abdurrahman Baa-Sawdaan Al- 
Kindy inarejea nasabu yake kwa Sahaba Al-Miqdad 
ibnil- Aswad Al-Kindy (R.A). 


Alizaliwa mwaka 1178 Hijria na amefariki tarehe 7 
Jamadil-Uula 1266. 


Uradi huu pia husomwa kwa pamoja au mtu peke 
yake wakati wowote na kwa haja yoyote japokuwa 
umezoeleka kusomwa kwa pamoja kila siku ya Jumanne 
baada ya Sala ya Laasiri kama unavyosomwa Tareem 
(mji maarufu wa Hadhramout) na Msikiti Jibril kwa 
Unguja 


Uradi huu ulikuwa ukisomwa Msikiti Helwa uliopo 
Kiponda kabla ya kuhamishiwa Msikiti Jibril. Katika 
Msikiti Helwa pia ukisomwa kila Jumanne Alaasiri na 
kuongozwa na Sayyid Aidarous bin Hassan Aal-Sheikh 
Abubakar katika miaka ya 50' mpaka 60' hadi 
ulipositishwa. 


Kisha Sayyid Omar bin Abdallah (Mwenye Baraka) 
akauhuisha uradi huu na kuuhamishia Msikiti Jibril 
katika miaka ya 80' baada ya kukatishwa kusomwa kwa 
takriban ya miaka 20 na kurithiwa kuongozwa na watu 
wa kheri na kuhudhuriwa na watu wa rika mbalimbali. 

Miongoni mwa walioongoza uradi huu wa Msikiti 
Jibril: 
1.Sayyid Omar bin Abdallah (Mwenye Baraka) 
2.Sayyid Sheikh Al-Habshy. 
3.Maalim Muhammad bin Idriss. 
4.Sayyid Muhammad bin Abbas Jamalul-Leyl. 
5.Sayyid Abdurrahman bin Sheikh A-Habshy. 
6.Ustadh Salum Hemed Saleh. 


Baadhi ya faida za uradi huu. 


Uradi huu wa Baa-Sawdan una faida nyingi sana, 
dua nzito zilizomo ndani yake na adhkari tofauti 
zinaufanya uradi huu kuwa na manufaa makubwa kwa 
mwenye kuusoma. 


Uradi huu zaidi humlinda mtu na maadui wa kila 
namna, mahasidi, wachawi, madhalimu, wenye chuki 
n.k 


Utukufu na baadhi ya sifa zake 


Sayyid Ahmad bin Husein alipendwa na watu wa 
namna zote na kuheshimiwa sana. Wanavyuoni 
walioishi zama zake walimtanguliza na khasa katika 
kuomba dua, walimheshimu sana na wengine walimsifu 

kwa sifa za UchaMungu wa hali ya juu kabisa. Nae 
akiwatukuza Wanavyuoni kuanzia Mashekhe zake hadi 
wale wa rika yake. Sayyid Ahmad alikuwa akimtukuza 
mno Habib Omar bin Sumeit nae Habib Omar alikuwa 
akimheshimu na akiashiria kuwa Bwana huyu alikuwa 
ni katika watu wa "Sirri" wa dhahir na batin. 


Bwana huyu alikuwa na Karama za wazi na 
wanayafahamu hayo waliomdiriki, akiwabashiria watu 
mambo, basi huwafikia yale aliyoyabashiri. Wakati 
Habib Omar bin Sumeit alipohama Zanzibar kwenda 
Shihr (moja ya miji ya Hadhramout) baada ya 1964 kwa 
lengo la kutokurudi tena Zanzibar basi Sayyid Ahmad 
bin Husein alihuzunika sana na akasema "Hakuna tena 
raha ya kuishi Zanzibar" basi haukuvuka muda mrefu 
isipokuwa akafariki dunia!. 


Alikuwa mnyenyekevu, mkarimu, hapendi 
kujitanguliza, mpole, mwenye bashasha kila wakati, 
akifanya mzaha na wale walio karibu nae, akimdhukuru 
Mola wake katika hali zake zote na mengi mengineyo 
yaliyo mazuri. 

Watoto wake 


Sayyid Ahmad bin Husein hakubahatika kupata 
mtoto. 


Kufariki kwake 


Alifariki siku ya Jumatano tarehe 21 Shaabani 1385. 
Alisaliwa katika Msikiti wa Ijumaa Malindi na Sala 
iliongozwa na Sayyid Hamid Mansab na kuzikwa ndani 
va Quba alimozikwa Habib Ahmad bin Sumeit mmoja 
kati ya Mashekhe zake. 


Rejea 

1.Sheikh Abdallah Saleh Farsy "Baadhi ya Wanavyuoni 
wa Mashariki ya Afrika" cha mwaka 1972. 

2.Sayyid AbdulQadir Juneyd "Al-Ugudul-Jahizah”. 

3.Sayyid AbdulQadir  Juneyd  "Al-Yamaniyyunal 
Hadhaarim fii Sharq Afrigiya". 

4.Kutoka kwa baadhi ya waliomdiriki. 


Maahad Juneyd Islamiy - 2018 


Kitengo cha Bahthi na Utafiti / VA 
+255 777 878 047 - Zanzibar äialt 

